Document ID: 32001D0781

Odločba Komisije
z dne 25. septembra 2001
o sprejemu priročnika sprejemnih organov in glosarja pisanj, ki se vročajo v skladu z Uredbo Sveta (ES) št. 1348/2000 o vročanju sodnih in zunajsodnih pisanj v civilnih ali gospodarskih zadevah v državah članicah
(notificirano pod dokumentarno številko K(2001) 2664)
(2001/781/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske gospodarske skupnosti,
ob upoštevanju Uredbe Sveta (ES) št. 1348/2000 z dne 29. maja 2000 o vročanju sodnih in zunajsodnih pisanj v civilnih ali gospodarskih zadevah v državah članicah [1] in zlasti točk (a) in (b) člena 17,
ob upoštevanju naslednjega:
(1) Za izvajanje Uredbe (ES) št. 1348/2000 je treba pripraviti in objaviti priročnik s podatki o sprejemnih organih, predvidenih v členu 2 te uredbe.
(2) Točka (b) člena 17 Uredbe (ES) št. 1348/2000 prav tako predvideva pripravo glosarja pisanj, ki se lahko vročajo na podlagi Uredbe, v uradnih jezikih Evropske unije.
(3) Na podlagi podatkov, ki so jih posredovale države članice, je Komisija pripravila priročnik in glosar iz člena 17 Uredbe (ES) št. 1348/2000, ki se nahajata v Prilogi te odločbe.
(4) Uredba (ES) št. 1348/2000 predvideva objavo priročnika v Uradnem listu Evropskih skupnosti. Prav tako predvideva objavo glosarja v njem.
(5) Za doseganje ciljev Uredbe je bistveno, da imajo organi pošiljatelji dostop do priročnika, ki se sproti redno posodablja. Posledično in brez poseganja v letno posodabljanje iz točke (a) člena 17 Uredbe, bo Komisija na svoji spletni strani dala na voljo različico priročnika, ki se sproti redno posodablja na podlagi sprememb, ki jih priglasijo države članice. Enako naj velja za glosar.
(6) Ukrepi, predvideni s to odločbo, so skladni z mnenjem odbora, ustanovljenega po členu 18 Uredbe (ES) št. 1348/2000 -
SPREJELA NASLEDNJO ODLOČBO:
Člen 1
1. Priročnik iz točke (a) člena 17 Uredbe (ES) št. 1348/2000 je Priloga I k tej odločbi.
2. Glosar iz točke (b) člena 17 Uredbe (ES) št. 1348/2000 je Priloga II k tej odločbi.
Člen 2
1. Priročnik in glosar iz člena 1 se objavita na spletni strani Europa.
2. Brez poseganja v letno redno posodabljanje priročnika iz člena 1(1), bo Komisija redno posodabljala podatke na podlagi sprememb, ki jih priglasijo države članice.
Ta odločba je naslovljena na države članice.
V Bruslju, 25. septembra 2001

Labels: 3
12
11
15